### Ministru kabineta noteikumu projekta „Grozījums Ministru kabineta 2012.gada 17.janvāra noteikumos Nr.65 „Latvijas prezidentūras Eiropas Savienības Padomē sekretariāta nolikums”” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2012.gada 17.janvāra noteikumos Nr.65 „Latvijas prezidentūras Eiropas Savienības Padomē sekretariāta nolikums”” (turpmāk – noteikumu projekts) ir izstrādāts, pamatojoties uz Valsts pārvaldes iekārtas likuma 16.panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ārlietu ministrija un Latvijas prezidentūras Eiropas Savienības Padomē sekretariāts (turpmāk - sekretariāts), gatavojoties Latvijas prezidentūrai Eiropas Savienības Padomē 2015.gadā (turpmāk - prezidentūra), ir secinājuši, ka šī brīža padotības modelis nav piemērotākais, lai nodrošinātu vienotu un operatīvu prezidentūras koordināciju starp abām iestādēm. Šobrīd gan Ārlietu ministrija, gan sekretariāts ir pakļauti ārlietu ministram, līdz ar to starp abām iestādēm nav noteiktas padotības attiecības. Ņemot vērā, ka prezidentūras laikā būs nepieciešama operatīva sadarbība un veicamo darbību koordinācija starp Ārlietu ministriju un sekretariātu, ir nepieciešams noteikt padotības attiecības starp abām iestādēm, kas uzlabos veicamo prezidentūras pasākumu koordināciju un lēmumu pieņemšanas procesu. Pašreizējais padotības modelis bija optimāls, jo, gatavojoties prezidentūrai, notika situācijas apzināšanas un programmu sagatavošanas process. Ar prezidentūras trio perioda sākumu sāksies jauns etaps – koordinēšanas process, kura veikšanai optimālākais ir noteikumu projektā minētais padotības modelis. Noteikumu projekts papildina noteikumu 1.punktu ar otro teikumu, nosakot, ka ārlietu ministrs sekretariāta pakļautību īsteno ar Ārlietu ministrijas starpniecību. Paralēli apstiprināšanai Ministru kabinetā tiek virzīti arī attiecīgi grozījumi Ministru kabineta 2003.gada 29.aprīļa noteikumos Nr.237 „Ārlietu ministrijas nolikums”, nosakot sekretariāta pakļautību Ārlietu ministrijai.  |
| 3. | Projekta izstrādē iesaistītās institūcijas | Ārlietu ministrija un Latvijas prezidentūras Eiropas Savienības Padomē sekretariāts |
| 4. | Cita informācija | Noteikumu projekts nerada tiešu ietekmi uz valsts budžetu. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Paralēli ar noteikumu projektu apstiprināšanai Ministru kabinetā tiek virzīts Ministru kabineta noteikumu projekts „Grozījumi Ministru kabineta 2003.gada 29.aprīļa noteikumos Nr.237 „Ārlietu ministrijas nolikums””, nosakot sekretariāta pakļautību Ārlietu ministrijai.  |
| 2. | Atbildīgā institūcija | Ārlietu ministrija |
| 3. | Cita informācija | Noteikumu projekts, kā arī šīs sadaļas 1.punktā minētie grozījumi Ārlietu ministrijas nolikumā, tiks izskatīti vienlaikus vienā Ministru kabineta sēdē. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija un Latvijas prezidentūras Eiropas Savienības Padomē sekretariāts |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts noteiks Latvijas prezidentūras Eiropas Savienības Padomē sekretariāta pakļautību ārlietu ministram, kurš savu pakļautību pār sekretariātu īstenos ar Ārlietu ministrijas starpniecību. |
| 3. | Cita informācija | Nav |

*Anotācijas II, III, V un VI sadaļa – projekts šo jomu neskar.*

Ārlietu ministrs Edgars Rinkēvičs

Vīza: valsts sekretārs Andrejs Pildegovičs

09.06.2014. 10:03

449

D.Daudzvārdis

67016163, davis.daudzvardis@mfa.gov.lv